1999թ. Երևանը հարստացավ ընդհանրական լուծումներով արված հիասքանչ մի քանդակով՝ «Արամ Խաչատրյան»՝ դրված ֆիլհարմոնիկ մեծ դահլիճի առջևի հրապարակում: Հանճարեղ կոմպոզիտորը քանդակված է ներշնչանքի պահին՝ նստած բազկաթոռ դարձած կենաց ծառին: Գրավում են արձանի մոնումենտալ ու դեկորատիվ տարրերի ճաշակով զուգորդումը և միջավայրին գեղարվեստական շունչ հաղորդելու հեղինակի կարողությունը։ Նշենք, որ այն իրագործվեց մոսկվայաբնակ գործարար Սենիկ Գևորգյանի հովանավորությամբ: Վերջինիս նյութական սատարի արդյունքում տարիներ անց Կամերային երաժշտության տան հարևանությամբ վեր խոյացավ նաև Հովհաննես Այվազովսկու հուշարձանը: